Yanomami-indianerne har levd i Amazonasjungelen i tusener av år. Her dyrker de frukt og grønnsaker på små jordstykker, og de sanker frukt, bær og spiselige røtter i skogen. I tillegg jakter de på ville dyr og fugler og fanger fisk i elva. Yanomami-indianerne er dyktige jegere. En jeger må ha skarpt blikk, kjenne dyra, og hvordan de oppfører seg og være rask og smidig for å kunne følge byttet. Guttene begynner tidlig å øve med pil og bue. Jegerne er borte fra boplassene i dagevis for å jakte både på smådyr som øgler og firfisler og på større dyr som tapirer. De sylskarpe pilene dyppes i plantegift for at dyra skal dø raskt når de blir truffet.